Document ID: 32008D0353

KOMISSION PÄÄTÖS,
tehty 29 päivänä huhtikuuta 2008,
jäsenvaltioiden mahdollisuudesta pidentää uusien tehoaineiden syflufenamidin, FEN 560:n ja flonikamidin väliaikaisia lupia
(tiedoksiannettu numerolla K(2008) 1644)
(ETA:n kannalta merkityksellinen teksti)
(2008/353/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 1 kohdan neljännen alakohdan
sekä katsoo seuraavaa:
(1)
Yhdistynyt kuningaskunta vastaanotti tammikuussa 2003 direktiivin 91/414/ETY 6 artiklan 2 kohdan mukaisesti Nippon Soda Co. Ltd:ltä hakemuksen syflufenamidi-nimisen tehoaineen sisällyttämiseksi direktiivin 91/414/ETY liitteeseen I. Komission päätöksessä 2003/636/EY (2) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän kyseisen direktiivin liitteissä II ja III säädetyt tietovaatimukset.
(2)
Ranska vastaanotti kesäkuussa 2003 Société occitane de fabrications et de technologiesilta FEN 560 -nimistä tehoainetta koskevan hakemuksen. Komission päätöksessä 2004/131/EY (3) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän kyseisen direktiivin liitteissä II ja III säädetyt tietovaatimukset.
(3)
Ranska vastaanotti joulukuussa 2003 Enhold B.V.:ltä flonikamidi-nimistä tehoainetta (aiempi nimi: IKI-220) koskevan hakemuksen. Komission päätöksessä 2004/686/EY (4) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän kyseisen direktiivin liitteissä II ja III säädetyt tietovaatimukset.
(4)
Asiakirja-aineistojen täydellisyyden varmistaminen oli tarpeen, jotta niitä voitaisiin tarkastella yksityiskohtaisesti ja jotta jäsenvaltioilla olisi mahdollisuus myöntää asianomaisia tehoaineita sisältäville kasvinsuojeluaineille väliaikainen lupa enintään kolmeksi vuodeksi noudattaen samalla direktiivin 91/414/ETY 8 artiklan 1 kohdassa säädettyjä edellytyksiä, erityisesti edellytystä tehdä yksityiskohtainen arviointi tehoaineista ja kasvinsuojeluaineesta kyseisen direktiivin vaatimusten mukaisesti.
(5)
Näiden tehoaineiden vaikutukset ihmisten terveyteen ja ympäristöön on arvioitu direktiivin 91/414/ETY 6 artiklan 2 ja 4 kohdan säännösten mukaisesti hakijoiden ehdottamien käyttötarkoitusten osalta. Esittelevät jäsenvaltiot toimittivat arviointiraporttien luonnokset komissiolle 30 päivänä tammikuuta 2006 (syflufenamidi), 18 päivänä helmikuuta 2005 (FEN 560) ja 24 päivänä toukokuuta 2005 (flonikamidi).
(6)
Esittelevien jäsenvaltioiden toimitettua arviointiraporttien luonnokset on käynyt ilmi, että hakijoilta on pyydettävä lisätietoja, joista esittelevien jäsenvaltioiden on niitä tarkasteltuaan toimitettava arviointi. Asiakirja-aineistojen tarkastelua jatketaan sen vuoksi edelleen, eikä arviointia ole mahdollista saada päätökseen direktiivissä 91/414/ETY säädetyssä määräajassa.
(7)
Koska arvioinnissa ei toistaiseksi ole ilmennyt välittömiä huolenaiheita, jäsenvaltioille olisi annettava mahdollisuus pidentää näitä tehoaineita sisältäville kasvinsuojeluaineille myönnettyjä väliaikaisia lupia 24 kuukaudella direktiivin 91/414/ETY 8 artiklan mukaisesti, jotta asiakirjojen tutkimista voidaan jatkaa. Tämän 24 kuukauden ajanjakson oletetaan olevan riittävä arviointi- ja päätösmenettelyn saattamiseksi loppuun, jotta syflufenamidin, FEN 560:n ja flonikamidin mahdollisesta sisällyttämisestä liitteeseen I voidaan tehdä päätös.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltiot voivat pidentää syflufenamidia, FEN 560:tä tai flonikamidia sisältäville kasvinsuojeluaineille myönnettyjä väliaikaisia lupia enintään 24 kuukauden pituiseksi ajaksi tämän päätöksen hyväksymispäivästä.
2 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä huhtikuuta 2008.

Labels: 0
3
6